
 DISA RREGULLA MBI PËRPUNIMIN E TË DHËNAVE PERSONALE 
NË STATISTIKA ZYRTARE

Mbështetur në shkronjën “c” të pikës 1 të nenit 30 të ligjit nr. 9887, datë 10.3.2008 “Për mbrojtjen e të dhënave personale”, të ndryshuar, Komisioneri për Mbrojtjen e të Dhënave Personale

UDHËZON:

KREU I
OBJEKTI 

Ky udhëzim rregullon disa të drejta dhe detyrime të kontrolluesve që ushtrojnë veprimtari statistikore në kuadrin e ligjit nr . 9180, datë 5.2.2004 “Për statistikat zyrtare”, i ndryshuar.

KREU II
PËRKUFIZIME

Termat e përdorur në këtë udhëzim kanë të njëjtin kuptim me ata të parashikuar në nenin 2 të ligjit “Për mbrojtjen e të dhënave personale”, i ndryshuar dhe në nenin 2 të ligjit “Për statistikat zyrtare”, të ndryshuar.

KREU III
DISPOZITA HYRËSE 

1. Të dhënat personale dhe të dhënat sensitive  për kontrolluesit që ushtrojnë veprimtari statistikore përpunohen duke respektuar ligjin nr. 9887, datë 10.3.2008 “Për mbrojtjen e të dhënave personale”, i ndryshuar.
2. INSTAT, agjencitë statistikore dhe çdo organizatë ose person i caktuar prej tyre në kuptim të këtij udhëzimi janë kontrollues, kur mbledhin të dhëna personale për kryerjen e veprimtarisë statistikore. Ato mund të kryejnë vetë mbledhjen e të dhënave personale për qëllime statistikore me anë të punonjësve ose mund të kontraktojnë një përpunues për përpunimin e të dhënave personale.
3. Kontrolluesi nënshkruan një kontratë me shkrim me përpunuesin duke përcaktuar në të detyrimet e parashikuara në pikën 1 të nenit 20 të ligjit “Për mbrojtjen e të dhënave personale” si dhe udhëzimit nr. 19, datë 3.8.2012 “Mbi rregullimin e marrëdhënieve mes kontrolluesit dhe përpunuesit në rastet e delegimit të përpunimit të të dhënave dhe përdorimin e një kontrate tip në rastet e këtij delegimi”, i ndryshuar me udhëzimin nr. 30, datë 27.12.2012.
4. Dispozitat e këtij udhëzimi nuk do të cenojnë detyrimet e kontrolluesit për përpunimin e të dhënave personale sipas një legjislacioni tjetër përkatës të zbatueshëm.

KREU IV
PARIME TË PËRGJITHSHME

1. Përpunimi i të dhënave personale kryhet nga Kontrolluesit brenda sistemeve kombëtare statistikore vetëm për qëllime statistikore dhe të ngjashme me to.
2. Gjatë mbledhjes së të dhënave personale, kontrolluesi informon subjektin e të dhënave, në lidhje me:
a) sferën dhe qëllimin për të cilin të dhënat personale do të përpunohen;
b) nga kush dhe në çfarë mënyre do të përpunohen të dhënat personale;
c) kujt do të mund t’i përhapen të dhënat personale;
ç) kur do të publikohen të dhënat personale; 
d) pasojat e refuzimit të dhënies së të dhënave personale.
3. Kontrolluesi  informon subjektin gjatë mbledhjes së të dhënave për të drejtat e tij të parashikuara në ligjin për mbrojtjen e të dhënave personale.
4. Procesi standard i miratimit të statistikave ndiqet për çdo proces të ri që kërkon përpunimin e  të dhënave personale.
5. Çdo përhapje në kundërshtim me ligjin për mbrojtjen e të dhënave personale të përpunuara gjatë një veprimtarie statistikore te subjektet private dhe publike është e ndaluar. 
6. Gjatë veprimtarisë statistikore të dhënat që identifikojnë subjektin e të dhënave duhet të kodohen menjëherë, në mënyrë që subjekti të mos jetë i identifikueshëm.
7. Në veprimtarinë statistikore mbahet inventar për çdo bazë të dhënash duke përfshirë klasifikimin e informacionit që përmbajnë të dhëna personale, si të dhëna jopersonale dhe informacion statistikor apo kërkimor, informacion publik, informacion që mund të përhapet tek organet publike/private etj., në përputhje me bazën ligjore që zbatohet në çdo rast.
8. Të dhënat që përpunohen për qëllime statistikore mund të përdoren dhe për qëllime shkencore apo historike, por në atë mënyrë që subjekti i të dhënave të mos jetë direkt apo indirekt i identifikueshëm dhe duke siguruar se nuk janë përpunuar për të marrë masa ose vendime për një individ.

KREU V
TË DHËNAT SENSITIVE 

1. Mbledhja e të dhënave sensitive për qëllime statistikore kryhet nga subjekti i të dhënave me vullnetin e tij të lirë.
2. Kontrolluesi duhet të synojë plotësimin e formularëve të statistikave nga vetë subjekti i të dhënave (individi i anketuar). Ai mund të përdorë mjete dhe mënyra të tjera alternative për arritjen e këtij qëllimi (p.sh. plotësimi i formularëve nëpërmjet internetit). Në të gjitha rastet përpara plotësimit të formularëve, subjekti i të dhënave informohet në mënyrë të detajuar në lidhje me natyrën, rëndësinë, efektet dhe riskun e këtij përpunimi. 

KREU VI
MASAT E SIGURISË

1. Kontrolluesi për ushtrimin e veprimtarisë statistikore harton procedura të brendshme dhe dokumente të shkruara ku parashikohen në mënyrë specifike ruajtja e konfidencialitetit dhe mbrojtja e  të dhënave personale të subjekteve në zbatim të neneve 27 dhe 28 të ligjit nr. 9887, datë 10.3.2008 “Për mbrojtjen e të dhënave personale”, të ndryshuar.
2. Kontrolluesi, për të siguruar në mënyrë maksimale mbrojtjen e të dhënave personale që mbledh dhe përpunon gjatë aktivitetit të tij, duhet të zbatojë udhëzimet e miratuara nga Komisioneri, udhëzimin nr. 21, datë  24.9.2012 “Për përcaktimin e rregullave për ruajtjen e sigurisë së të dhënave personale të përpunuara nga kontrolluesit e mëdhenj”, i ndryshuar dhe udhëzimin nr. 22, datë 24.9.2012 “Për përcaktimin e rregullave për ruajtjen e sigurisë të të dhënave personale të përpunuara nga kontrolluesit e vegjël”, i ndryshuar, si dhe të pajiset me certifikata sigurie të standardeve ndërkombëtare (certifikatë sigurie ISO).

KREU VII 
DISPOZITA TË FUNDIT

1. Moszbatimi i kërkesave të këtij udhëzimi, përbën shkelje të ligjit për mbrojtjen e të dhënave personale dhe dënohet sipas nenit 39 të tij.
2. Për zbatimin e këtij udhëzimi detyrohen të gjitha subjektet e parashikuara në pikën 2 të kreut III të këtij udhëzimi.
Ky udhëzim hyn në fuqi menjëherë dhe botohet në Fletoren Zyrtare.
KOMISIONERI
Flora Çabej (Pogaçe)
